Яўген Мікалуцкі

**Яўге́н Пятро́віч Мікалу́цкі** (1959, Саськаўка, Шклоўскі раён — 6 кастрычніка 1997) — беларускі дзяржаўны дзяяч, кіраўнік Камітэту дзяржаўнага кантролю па Магілёўскай вобласьці, дэпутат Палаты прадстаўнікоў, зямляк і сябар Аляксандра Лукашэнкі.

## Жыцьцяпіс
Нарадзіўся ў 1959 року наймалодшым у сям’і, дзе яшчэ меў брата і сястру. Скончыў Фашчаўскую школу ў Шклоўскім раёне. Потым атрымаў спэцыяльнасьць эканаміста ў Горыцкай сельскагаспадарчай акадэміі. Падчас навучаньня ў вну пазнаёміўся з сваёй будучай жонкай Алай, зь якой пабраўся шлюбам на апошнім курсе вучобы. Неўзабаве нарадзілася дачка Алеся. У 1982 року Яўген Мікалуцкі скончыў Акадэмію і быў накіраваны па разьмеркаваньні ў пляменную гаспадарку «Гарадзішча» Шклоўскага раёну, дзе працаваў на розных пасадах 10 гадоў. Пасьля гэтага пераехаў зь сям’ёй у Шклоў, дзе ўладкаваўся ў дэпартамэнт эканамічнага кантролю (цяпер Камітэт дзяржкантролю) і пазнаёміўся з дэпутатам Вярхоўнага савету Аляксандрам Лукашэнкам.

Падчас прэзыдэнцкай кампаніі 1994 року Яўген Мікалуцкі быў у камандзе кандыдата Лукашэнкі, якога актыўна падтрымліваў. Пасьля перамогі апошняга Яўген Мікалуцкі быў прызначаны кіраўніком Камітэту дзяркантролю па Магілёўскай вобласьці, і ў 1995 ягоная сям’я пераехала ў Магілёў.

28 траўня 1995 року ў другім туры выбараў быў абраны дэпутатам Вярхоўнага Савету Рэспублікі Беларусь 13-га скліканьня. З 23 студзеня 1996 року ўвайшоў у склад парлямэнцкай камісіі па правох чалавека, нацыянальных пытаньнях, сродках масавай інфармацыі, сувязях з грамадзкімі арганізацыямі і рэлігійнымі арганізацыямі. Уваходзіў у пралукашэнкаўскую фракцыю „Згода“, падтрымаў неканстытуцыйны рэфэрэндум па зьмене канстытуцыі і з 27 лістапада 1996 року ўвайшоў у склад створанай Палаты прадстаўнікоў Нацыянальнага сходу, дзе з 18 сьнежня ўвайшоў у склад камісіі па заканадаўстве.

### Забойства
Раніцай 6 кастрычніка 1997 року, калі Яўген Мікалуцкі з жонкай Алай выходзілі з кватэры ў пад’езд у сваім доме на Вялікай Машэкаўскай вуліцы, спрацавала выбуховая прылада. У выніку выбуху абодва супругі былі цяжка параненыя. Яўген Мікалуцкі сканаў ад ран на месцы.

## Сьледзтва і суд
Асноўнай вэрсіяй забойства Мікалуцкага лічылася ягоная прафэсійная дзейнасьць: барацьба з эканамічнай злачыннасьцю. Падчас жалобнага мітынгу на ягоным пахаваньні Аляксандар Лукашэнка заявіў, што гэты тэракт стаў спробай дабрацца да самога Лукашэнкі, што ён прымае выклік бандытаў, і даў сьледчым органам два тыдні на пошук забойцаў.

Сьледзтва і суд праходзілі ў рэжыме сакрэтнасьці і ў шырокім маштабе. За кароткі час сьледчыя знайшлі магілёўцаў Анатоля Гаўрылава, Рамана Радзікоўскага, Віктара Янчэўскага і Валера Ткачова, якіх прызналі вінаватымі ў забойстве Яўгена Мікалуцкага. Усталявана, што Валер Ткачоў, былы супрацоўнік КДБ, які падазраваўся ў крымінальных сувязях, сапраўды сустракаўся з забітым за некаторы час да тэракту. Паводле афіцыйнай вэрсіі, Ткачоў павесіўся на ручніку ў камэры магілёўскага СІЗА. Астатнія падазраваныя былі прызнаныя ўскосна вінаватымі ў сьмерці кіраўніка КДК Магілёўшчыны і ў 1999 асуджаныя на некалькі гадоў турмы за бандытызм. У арганізацыі тэракту абвінавачвалі міністра сельскай гаспадаркі Васіля Лявонава і кіраўніка калгасу «Сьвітанак» Васіля Старавойтава, але іхняя віна не была даказаная.

Падчас выбарчай кампаніі 2020 року Вераніка Цапкала заявіла на мітынгу, што ейная маці Яўгенія Шасьцерыкова падверглася жорсткаму стаўленьню падчас сьледзтва па забойстве Мікалуцкага. Афіцыйна Яўгенію Шасьцерыкову падазравалі ў злоўжываньні службовымі паўнамоцтвамі падчас працы на кіраўнічай пасадзе ў банку, і пазьней крымінальную справу супраць яе спынілі паводле амністыі.

## Памяць
У гонар Яўгена Мікалуцкага ў 1999 року пераназвалі вуліцу Моладзевую ў Шклове. На доме ў Магілёве, дзе ён жыў і загінуў, усталяваная мэмарыяльная дошка, а ў Фашчаўскай школе быў створаны музэй Мікалуцкага.

## Крыніцы

Катэгорыя:Дэпутаты Вярхоўнага Савету Рэспублікі Беларусь 13-га скліканьня
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 1-га скліканьня
Катэгорыя:Ахвяры забойстваў